**2. napirend**

**E l ő t e r j e s z t é s**

**Salföld Község Önkormányzata Képviselő-testületének**

**2023. szeptember 25-én tartandó nyilvános ülésére**

**Tárgy: „Salföld 104/2 és 104/3 hrsz. ingatlanok ivóvíz ellátása törzshálózat bővítése” projekt vonatkozásában térítésmentes vízvezetési szolgalmi jog alapítása**

**Előterjesztő:** Fábián Gusztáv polgármester

**Előkészítette:** Kiss Tibor műszaki ügyintéző

Jogszabállyal nem ellentétes

Előterjesztő dr. Szabó Tímea címzetes főjegyző

Tisztelt Képviselő – Testület!

Az „L” Mérnök Vállalkozás képviseletében eljáró Lasancz Tamás tervező megkereséssel élt az Önkormányzat felé a „Salföld 104/2 és 104/3 hrsz. ingatlanok ivóvíz ellátása törzshálózat bővítése”című projekt vonatkozásában. A változási vázrajz alapján az ivóvíz-törzshálózat bővítése az alábbi önkormányzati tulajdonban lévő ingatlant érinti: Salföld, 106/1 hrsz.-ú ingatlan. A Salföld 106/1. hrsz-ú ingatlan 2428 m2 nagyságú, „kivett, közterület” megjelölésű. A tervezett szolgalom 117 m2 nagyságot érint. A vízvezetési szolgalmi jogosultja a Magyar Állam, joggyakorlója a DRV Zrt..

A szolgalommal érintett ingatlan az önkormányzat vagyonáról és a vagyongazdálkodás szabályairól szóló 13/2007. (XI. 5.) önkormányzati rendelet alapján a kizárólagos önkormányzati tulajdonban álló vagyonelemek közé tartozik.

A helyi önkormányzat kizárólagos tulajdonában álló nemzeti vagyon vonatkozásában a nemzeti vagyonról szóló 2011. évi CXCVI. törvény (a továbbiakban: Nvtv.) úgy rendelkezik, hogy az a törvényben meghatározott kivételekkel - nem idegeníthető el, vagyonkezelői jog, kizárólagos gazdasági tevékenységhez kapcsolódó működtetési jog, jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog, vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével nem terhelhető meg, biztosítékul nem adható, azon osztott tulajdon nem létesíthető.

A víziközmű szolgáltatásról szóló 2011. évi CCIX. törvény 6. §-a szerint víziközmű kizárólag az állam vagy települési önkormányzat tulajdonában állhat. Ha a víziközmű idegen ingatlanon fekszik, a vízgazdálkodásról szóló törvényben meghatározott vízvezetési szolgalmi jog gyakorlása – a víziközmű üzemeltetési tevékenységéhez indokolt mértékben – a víziközmű-szolgáltatót megilleti. A víziközmű-szolgáltató viselni köteles a joggyakorlás következtében felmerülő terheket. Az állami tulajdonú víziközmű, valamint az 5/H. § alapján az állam tulajdonába kerülő víziközmű működtető eszközök és rendszerfüggetlen víziközmű-elemek felett az államot megillető tulajdonosi jogok és kötelezettségek összességét a Nemzeti Vízművek Zártkörűen Működő Részvénytársaság gyakorolja. Az államra, mint ellátásért felelősre történő tulajdonjog-átruházás esetén az állam képviseletében a Nemzeti Vízművek Zártkörűen Működő Részvénytársaság jár el.

Meghatározott kivételekkel víziközműnek minősül, és kizárólagosan a törvényben foglaltak szerint működtethető

a) a funkcióját tekintve a 2. § 20. pont a) és b) alpontjában foglaltaknak is eleget tevő közcélú vízilétesítmény, amely legalább huszonöt lakossági felhasználó ellátását biztosítja, vagy

b) a Hivatal egyedi határozatában víziközműnek minősített olyan vízilétesítmény, amelynek nyomvonala a szennyvíz-törzshálózattól vagy ivóvíz-törzshálózattól a szennyvíz-bekötővezeték vagy ivóvíz-bekötővezeték szolgáltatási pontjáig nagyobbrészt állami vagy önkormányzati tulajdonú ingatlanon halad.

Az Önkormányzat részére megküldött megállapodás tervezet víziközműként ír a tervezett ivóvíz hálózatról.

Mindezek alapján a megállapodás megkötésére van lehetőség

A megállapodás tervezet szerint a szolgalom alapítása térítésmentesen történik, amire az Nvtv. 11. § (13) bekezdése alapján van lehetőség *(Nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.)*, de dönthet úgy a Képviselő-testület, különös tekintettel a szolgalommal együtt járó teherre és a megállapodásban is részletezett kötelezettségekre, hogy a szolgalmat nem ingyenesen alapítja.

A megállapodás tervezete és a változási vázrajz az előterjesztés részét képezi.

Fentiek alapján kérem, hozzák meg döntésüket:

***Határozati javaslat:***

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./2023. (….) HATÁROZATA**

***A Salföld 106/1. hrsz-ú ingatlanra történő vízvezetési szolgalmi jog alapításáról***

Salföld Község Önkormányzata Képviselő-testülete *hozzájárul/nem járul hozzá* a „Salföld 104/2 és 104/3 hrsz. ingatlanok ivóvíz ellátása törzshálózat bővítése” elnevezésű projekt kapcsán érintett, a Salföld Község Önkormányzata tulajdonában lévő, Salföld, 106/1 hrsz.-ú ingatlanra a Magyar Állam javára vízvezetési szolgalmi jog alapításához és az erre vonatkozó megállapodás megkötéséhez a joggyakorló Dunántúli Regionális Vízmű Zrt-vel.

A szolgalom alapítása térítésmentes vagy arra … Ft kártalanítás ellenében kerülhet sor.

*Térítésmentesség esetén:* a nemzeti vagyonról szóló 2011. évi CXCVI. törvény 11. § (13) bekezdésére tekintettel a víziközmű szolgáltatásról szóló 2011. évi CCIX. törvény 5/F. § (1) bekezdése alapján.

A Képviselő-testület felhatalmazza a polgármestert a megállapodás aláírására.

Felelős: Fábián Gusztáv polgármester

Határidő: 2023. október 15.